Håndholdt enhed på vej fra PlayStation

I aftes kunne man følge PlayStation Showcase, der fremviste de kommende spilnyheder til Sonys next-gen konsol.

Men der sneg sig også lidt hardware ind i præsentationen. Udover et sæt in-ear PlayStation hovedtelefoner, så var det enheden kaldet ‘Project Q’, som er løbet med opmærksomheden.

Læs også: Logitech G Cloud kommer til Danmark

Det er ikke en håndholdt PlayStation. Det er derimod en enhed, der er i stand til at streame spil fra din PlayStation 5 via WiFi og Sonys Remote Play-funktionalitet.

Se et smugkig på Project Q

Det bør alt andet lige holde prisen i et andet leje, end eksempelvis Steam Deck og Asus ROG Ally, der er kommet på markedet fornyligt. Disse maskiner besidder regnekraft til at afvikle spillene på egen hånd, mens Project Q altså blot er en DualSense Controller med en skærm klemt ind i midten. Forsimplet sagt, naturligvis.

Enheden består af en 8″ FHD-skærm, der kan afvikle spil med 60 hertz. Den integrerede styring besidder de samme knapper, som på den normale DualSense-controller. Enheden bliver i stand til at streame alle spil fra PlayStation 5 – undtaget VR-titler.

Der blev ikke løftet sløret for en pris eller en udgivelsesdato. Sony lovede blot at der vil komme yderligere info i de kommende måneder.

Du kan se den fulde PlayStation Showcase på YouTube nedenfor. Herunder trailere for kommende spil som Spider-Man 2, Metal Gear Solid – Snake Eater, Alan Wake 2, Assassins Creed Mirage og mange, mange flere.

Håndholdt enhed på vej fra PlayStation